
[bookmark: NGCSBookmark]לפני בקשת התובעים לתיקון כתב התביעה. 
המחלוקת בין הצדדים היא בעיקרה בשאלה אם יש להגביל את הנתבעת כך שתוכל להגיש כתב הגנה מתוקן המתייחס לתיקונים שנעשו בכתב התביעה בלבד, כטענת התובעים; או שמא אין מקום להגבילה והיא רשאית להגיש כתב הגנה מתוקן ללא כל סייג ותנאי, כטענת הנתבעת. 
עניינה של ההחלטה הוא, אפוא בהפעלת שיקול דעת בית המשפט לפי תקנה 47(א) לתקנות סדר הדין האזרחי, תשע"ט -2018 (התקנות), אם להתיר הגשת כתב הגנה מתוקן ובאילו תנאים.
2 מתוך 8
רקע כללי
1. התובעים חתמו על חוזים לרכישת שתי יחידות דיור מהנתבעת בבניין מגורים בשכונת בבלי בתל אביב. לטענתם, הנתבעת התנערה ממצגים והתחייבויות מפורשות שהציגה להם והפרה פעם אחר פעם את החוזים עימם. בתביעה, שהוגשה ביום 12.2.2024, לאחר שהליך גישור שהתקיים בין הצדדים לא צלח, נטען, בין השאר, כי הנתבעת לא קיימה את התחייבותה לשאת בעלות אדריכלית ומעצבת; הפרה בהפרה צפויה את התחייבותה למועד המסירה של הדירות וקמה להם זכות ביטול בגין עיכוב מעבר ל- 12 חודשים; חוסר תום לב והסתרת מידע בעניין השריפה שפרצה בבניין ואי תשלום סכומים לפי חוק בגין עיכוב במסירת הדירות וכיוצא באלה טענות. התובעים טוענים כי בנסיבות אלה החוזים בוטלו על ידם כדין.
1. בתביעה נתבע סעד של ביטול חוזה והשבה של סכום הרכישה בסך של 27,408,236 ₪ (ובתוספת ריבית והפרשי הצמדה - סך של 29,799,040 ₪). בנוסף נטען כי התובעים זכאים לפיצוי בסכום נוסף כולל של 13,813,916 ₪ בגין ראשי הנזק הבאים: פיצוי ללא הוכחת נזק לפי סעיף 11 לחוק החוזים "בסכום ההפרש שבין התמורה בעד הנכס או הישרות לפי החוזה ובין שווים ביום ביטול החוזה" (ולחלופין כנזק בפועל); הוצאות נוספות שנגרמו להם כתוצאה מההפרה הנטענת של חוזה המכר הסכמי המכר (מעצבת ואדריכלית, שירותי עו"ד וציוד שנרכש ולא ניתן לבטל את הרכישה); דמי שכירות בגין עיכוב במסירה (כולל גם דמי שיכרות עתידיים שידרשו לשלם להערכתם עד למועד ההכרעה בתביעה); ופיצוי בגין עוגמת נפש. לחלופין – בהעדר זכות ביטול, נדרשו סעדים כספיים שונים.
1. כתב הגנה בתיק זה הוגש ביום 30.7.2024 ובמסגרתו נטען, בין השאר, כי דין התביעה להימחק או להידחות על הסף, וכי התובעים מנסים לבטל את חוזה המכר שלא כדין.
1. ביום 16.12.2024 התקיימה ישיבת קדם משפט, שבמסגרתה הצעתי לצדדים להגיע להסכמות, מבלי להודות בטענות, שימנעו מצב שבו יעמדו הדירות כאבן שאין לה הופכין וייווצרו נזקים נוספים במהלך ניהול ההליך. ביום 19.3.2025 הגישו הצדדים הודעה משותפת שבה צוין כי במסגרת התביעה, הודיעו התובעים על ביטול חוזי המכר, בעוד שהנתבעת בכתב ההגנה, הודיעה כי אינה מכירה בתוקפה של הודעת הביטול. עוד נכתב כי "בעוד שהנתבעת מודיעה כי בכוונתה להזמין את התובעים, בימים הקרובים, למעמד מסירה של הדירות ... שכן לגישתה הסכמי המכר תקפים ומחייבים כמפורט בכתב ההגנה; התובעים מודיעים כי אין בכוונתם להגיע למעמד המסירה ולקבל את דירות המריבה, שכן לגישתם הסכמי המכר בוטלו כדין כמפורט בכתב התביעה...". על כן, "בנסיבות אלה... הצדדים מסכימים כי אין טעם להמתין למועד המסירה ... ומוסכם לראות את התובעים כמי שסירבו או יסרבו לקבל את דירות המריבה. בהתאם, הנתבעת מודיעה כי היא מבטלת את הסכמי המכר מחמת הפרתם היסודית על ידי התובעים. לאור ביטול הסכמי המכר, בכוונת הנתבעת לבצע השבה כדין בתוך 30 יום כנגד השבת דירות המריבה לנתבעת. בעוד שהנתבעת דורשת את השבתן של ערבויות חוק מכר, לגישת התובעים יש להקטין את סכום הערבויות בעקבות סכום ההשבה". עוד צוין שם כי לאחר ביצוע ההשבה, ובהתאם לסכום ההשבה בפועל, בכוונת התובעים לבקש לתקן את סכום התביעה (ההודעה המשותפות). 
1. בהחלטה מיום 20.3.2025 ציינתי בין היתר ובזיקה להודעה המשותפת, כי נראה שדרוש תיקון כתב התביעה לא רק בקשר לסכומה וכי טרם התגבשה תמונת המצב ביחס להשבה. משכך הצעתי לתובעים לשקול את מחיקת התביעה והגשתה מחדש לכשיתגבשו מלוא הנתונים בהתאם למצב החדש. חזרתי על הדברים גם בהחלטה מיום 23.3.2025 תוך שהבהרתי (לנוכח טענת התובע כי הגשת התביעה מחדש תעכב את ניהול ההליך), כי קיימת אפשרות סבירה שדווקא הליכה בנתיב של תיקון כתב התביעה תוביל להתארכות ההליך וסרבולו בשים לב לצורך בבקשה לתיקון כתב תביעה וההשלכות האפשריות של התיקון. הכל תוך שהובהר כי אין באמור משום קביעת עמדה לגבי הבקשה לתיקון כתב תביעה שטרם הוגשה או כדי לגרוע מסמכויות בית המשפט ושיקול דעתו בניהול ההליך. הובהר שם גם, כי יש לבצע החלטות קודמות, לרבות ההחלטה מיום 13.2.2025 בעניין גילוי מסמכים ושאלונים (המועד הוארך לפי בקשת הצדדים בהחלטה מיום 16.3.2025). עוד קבעתי מועד להגשת בקשה לתיקון כתב התביעה, אם לא יגיעו הצדדים להסכמות ברוח המוצע.  
1. כבר בפתח הדברים אעיר כי הסכמת הצדדים ביחס לביטול החוזים ומניעת היווצרות נזקים נוספים בתקופת ניהול ההליך, נחוצה וטובה היא וכבודה במקומה מונח; אך לא היה בה כדי לבשר על המשך ניהול ענייני של ההליך. ההפך הוא הנכון. נושא ההשבה שיצר מחלוקת חדשה, "נוצל" על ידי הצדדים הצדדים שהרבו בהגשת הודעות ותגובות ולא החמיצו אף הזדמנות להטיח האשמות זה בזה (וראו למשל ההחלטה מיום 7.7.2025 המדברת בעד עצמה). יש לקוות כי בית המשפט לא יידרש עוד להחלטות מסוג זה והצדדים יתנהלו כנדרש וכמצופה. 
הבקשה לתיקון כתב תביעה וטענות הצדדים
1. הבקשה לתיקון כתב התביעה בתיק זה הוגשה ביום 14.5.2025 (כשנה ושלושה חודשים לאחר שנפתח ההליך). זאת, תוך שהתובעים טוענים כי נכון למועד הגשת הבקשה הנתבעת לא החזירה לתובעים כספים כלשהם, מבקשת לבצע קיזוזים שאין בהם ממש לפי הטענה, ומתנה את השבת הכספים בדרישה חסרת בסיס לדידם של התובעים, של שחרור מלוא הערבויות. 
1. נוסח כתב התביעה המתוקן כולל התייחסות לעובדות שאירעו לאחר הגשת התביעה. נמחק רז אורנשטיין מנוסח כתב התביעה המתוקן (שכן לפי החלטת בית המשפט, עניינו הופרד מכתב התביעה ומתנהל בהליך נפרד במסגרת ת"א 3774-07-24 אורנשטיין נ' מגדלי בראשית דניאל נדל"ן בע"מ). הוספה הטענה כי ביטול החוזה והחובה לבצע השבה אינם שנויים במחלוקת, היות והנתבעת הודיעה כי אינה מתנגדת לביטול החוזה. כמו כן, הוספו טענות כגון: שהנתבעת מעלה טענות חסרות בסיס כי היא מחויבת להשיב אך חלק מסכום הרכישה וטוענת טענות קיזוז שלטענת התובעים הן בהן ממש; הנתבעת מתנה את השבת הכספים בדרישות חסרות בסיס של שחרור מלוא הערבויות; נטען שהבניין לא הושלם גם נכון למועד הגשת הבקשה; נטען כי התחייבות הנתבעת לבצע השבה כפי שעלתה מההודעה המשותפת שהוגשה לא קוימה על ידי הנתבעת ועוד טענות שאין צורך לפרט את כולן. התובעים ביקשו להגביל את היקף תיקון כתב ההגנה, אך ורק לעובדות והטענות המופיעות בתיקונים המבוקשים בכתב התביעה המתוקן; וזאת כדי למנוע הנתבעת לנצל את ההזדמנות להעלות טענות הגנה חדשות שלא בה זכרן במחלוקת המקורית בין הצדדים.
1. בתשובת הנתבעת לבקשה לתיקון כתב התביעה היא אינה מתנגדת לתיקון התביעה, זאת בכפוף לקביעת בית המשפט כי "המשיבה תהא רשאית להגיש כתב הגנה מתוקן מטעמה (ובכלל זה גם כתב תביעה שכנגד, ככל שתראה זאת לנחוץ), אשר יתייחס לכל טענה בכתב התביעה המתוקן, לכל עילת תביעה חדשה, לכל פלוגתא, ובכלל זה גם לכל התרחשות שאירעה לאחר הגשתו של כתב התביעה המקורי; והכול ללא מגבלה ובאופן שיאפשר בירור ומתן הכרעה במכלול המחלוקות שבין הצדדים". יצוין כי זהו ציטוט מתוך הרישא לתשובה. בגוף התשובה הובהר עוד כי לשיטת הנתבעת יש לאפשר לה להגיש כתב הגנה מתוקן ללא כל מגבלה, ולא רק לתיקונים החדשים. נטען עוד כי התעקשות התובעים נובעת מרצונם להגביל בחוסר תום לב את התיקונים שיכללו בכתב ההגנה המתוקן. הנתבעת טוענת כי מהשוואת כתב התביעה המקורי לזה המתוקן עולה כי התובעים מחקו וחזרו בהם מחלק מהטענות וכך למשל, אינם מבקשים פיצויים בגין איחור במסירה לפי חוק המכר דירות, וכי יש לאפשר להם להתייחס לשינוי זה ללא מגבלה. נטען לתיקון עילת התביעה שכן חלף הפרה צפויה וביטולם בכתב התביעה המקורי טוענים הם כי הסכמי המכר הופרו והם זכאים לבטלם באמצעות ביטול חדש ונפרד ומפני הודעת ביטול חדשה נטענת זו הם זכאים להתגונן. כמו כן, לטענתם הפירוט העובדתי בקשר עם הודעת הביטול החדשה והאירועים שביסודה חסר, ויש להתיר לה להשלים את העובדות הנחוצות. לטענתם כתב התביעה המתוקן אינו מבוסס אך על התרחשויות מאוחרות ואין הצדקה שכתב ההגנה יוגבל רק לאותן התרחשויות. בתוך כך גם הזכירו כי הבקשה לא נתמכה בתצהיר.
1. בנוסף טענה הנתבעת, כי יש לחייב את התובעים בהוצאות ריאליות שעומדות על לא פחות מ- 150,000 ₪ בגין בקשה זו, והוסיפו כי אילו היו התובעים ממתינים להבשלת תביעתם ולא נחפזים להגישה, לא היה הולכים לאיבוד זמן יקר ומשאבים שהושקעו בהליך משפטי שמראש ניתן היה לומר כי אין לו תוחלת. זאת, תוך שהנתבעת נתלית בין היתר בהמלצתי כמפורט לעיל, לשקול מחיקת התביעה והגשתה מחדש לאחר שתתבהר התמונה בהמשך להודעת הצדדים וההשבה שהייתה צפויה על פיה (ולא התרחשה כך נראה מטענות הצדדים, עד כה). 
1. בתגובה לתשובה מיום 8.6.2025  השיבו התובעים, בין היתר, לטענת הנתבעת כי לא צורף תצהיר לבקשה לתיקון כתב התביעה וטענו כי זו מתבססת על ההודעה המוסכמת שהוגשה לבית המשפט. עם זאת, למניעת לזות שפתיים, צורף תצהיר של התובע 1 צורף לתגובה זו. התובעים טענו כי אין יסוד לטענה שכתב התביעה הוגש מוקדם מידי שכן אין מחלוקת כי בכתב הגנתה כפרה הנתבעת בזכות הביטול של התובעים ובחובת ההשבה, ולא הביעה נכונות בכל דרך לביטול החוזים או לביצוע השבה, אף לא חלקית. הנתבעת לא הסכימה לדון בכל מתווה לביטול החוזים. התנהל גם הליך גישור שכשל, ורק לאחריו הוגשה התביעה. רק הגשת התביעה וגם זאת לאחר שהוחלפו באי כוחה של הנתבעת ותוך שינוי חזית שנעשה לאור הערות בית המשפט, הסכימה הנתבעת לשנות עמדתה הבלתי מוצדקת, להכיר בכך שמדובר בעסקה שיש לבטלה (אף שגם כעת היא נמנעת מהשבה). תיקון התביעה נכפה על התובעים שכן הנתבעת הסכימה לכאורה לביטול החוזה, ללא יישום הביטול בפועל. אין כל מקום לחייב את התובעים בהוצאות, כי אם את הנתבעת יש לחייב בהוצאות משום, שהיא מציגה כעת עמדה שונה מזו המופיעה בכתב ההגנה. לעניין היקף תיקון כתב ההגנה – התקנות החדשות מקנות שיקול דעת לבית המשפט, ולא בכדי. זהו לטענת התובעים המקרה שבו יש ליישם את שיקול הדעת. התיקון המבוקש מתייחס רק לאירועים שלאחר הגשת התביעה ומחיקת סעדים שהתייתרו נוכח ההכרה בביטול, ואין סיבה לאפשר הגשת כתב הגנה חדש לחלוטין שמתייחס לסוגיות שצריך היה להתייחס להן במקור.
דיון והכרעה
1. לאחר שבחנתי את טענות הצדדים, החלטתי לקבל את הבקשה לתיקון כתב התביעה (הבקשה) ולאפשר הגשת כתב הגנה מתוקן שתיקוניו מוגבלים לתיקונים שבוצעו בכתב התביעה. אלו טעמיי;
1. לא יכול להיות חולק על הצורך בתיקון כתב התביעה, לאור ההתפתחויות שחלו לאחר הגשת כתבי הטענות, כמפורט לעיל וכעולה מהחלטותיי שקדמו להגשת הבקשה שלפניי. למעשה, גם הנתבעת סבורה שכך ועיקר המחלוקת הוא בשאלת היקף ההיתר לתיקון כתב ההגנה ושאלת ההוצאות. על כן לא ארחיב בשאלת עצם התרתו של התיקון אלא רק במה ששנוי, כאמור, במחלוקת. ואולם פטור בלא כלום אי אפשר. אזכיר כאן את תקנה 46 לתקנות, שלפיה בית המשפט רשאי ליתן "בכל עת" הוראות לתיקון כתב טענות "לשם קיומו של הליך שיפוטי ראוי והוגן, תוך התחשבות, בין השאר, בהתנהלותו של מבקש התיקון, השלב הדיוני שבו מוגשת הבקשה, והמטרה שהתיקון המבוקש צפוי להשיג". 
1. בענייננו, הבקשה הוגשה בשלב ראשוני יחסית של ההליך ובטרם הוגשו ראיות בתיק (ניתנה הוראה על הגשת ראיות, אך ההודעה המשותפת והמחלוקת בקשר עם תיקון כתב התביעה מנעו הגשתן). כאמור, התיקון נדרש לאור השינוי שחל לאחר הגשת התביעה ולאור הודעת הצדדים שחוזי המכר מבוטלים, והכוונה לבצע השבה. כפועל יוצא מההודעה המשותפת התעוררו כיום סוגיות נוספות בקשר להשבה ובכלל זה: מהו סכום ההשבה והאם רשאית הנתבעת לקזז סכומים כאלה ואחרים כפי שהיא טוענת. מחלוקת נוספת עולה בקשר עם השבת הערבויות, שעה שהתובעים סבורים כי אין מקום להשבת כל הערבויות לפי חוק המכר והנתבעת עומדת על השבתן במלואן. אין למעשה מחלוקת כי לאחר הגשת כתב התביעה חלו התפתחויות אשר מחייבות את תיקון כתב התביעה. כאמור, סברתי כי יש לשקול מחיקת התביעה והגשתה מחדש לאחר שתתגבש המחלוקת לאשורה עם ביצוע ההשבה (שעליה הודע בהודעה המשותפת) ומטעמים של יעילות דיונית. אך אין בכך כדי לגרוע מהאפשרות של תיקון כתב התביעה (ואף צוין למען הסר ספק, כי שיקול הדעת המלא שמור לבית המשפט וכי אין בהמלצה משום הכרעה בבקשה שטרם הוגשה). למרבה הצער, נראה גם כי המחלוקת בכל הקשור להשבה כבר התגבשה בעיקרה כמפורט לעיל (הגם שיש עוד לראות את פרטי הטענות ואת תחשיב הנתבעת ביחס להשבה, שטרם הונח לפני בית המשפט ויבוא, כך נראה, במסגרת כתב ההגנה המתוקן). אוסיף כאן כי נדמה שהנתבעת ביקשה לעשות בהמלצת בית המשפט לשקול את מחיקת התביעה והגשתה מחדש, שימוש החורג מגדר ההמלצה ותכליתה. בהחלטתי לא נקבע ואף לא נרמז כי התביעה הוגשה טרם זמנה. כפי שתואר לעיל, הסכמת הצדדים באה נוכח המלצת בית המשפט בדיון לבוא לכדי הסכמות שימנעו נזקים נוספים בתקופת ההתדיינות. הסכמות אלה כפי שבאו לידי ביטוי בהודעה המשותפת, הם שהובילו לצורך בתיקון כתב התביעה והתאמתו למצב החדש.
1. לפי תקנה 47 לתקנות, בשונה מהדין שקדם לה, אין לנתבע זכות מוקנית להגשת כתב הגנה מתוקן, וההחלטה בעניין זה נתונה לשיקול דעת בית המשפט. זו לשון התקנה: "החליט בית המשפט להתיר לבעל דין לתקן כתב טענותיו לפי תקנה 46, יורה אם רשאי בעל הדין שכנגד לתקן כתב טענותיו ואת התנאים לכך". תקנה 47 ביקשה לשנות את הדין הקודם, שלפיו התאפשר תיקון כתב הטענות ללא צורך בהיתר בית המשפט וגם ללא קשר לתיקון שנעשה, לרבות משלוח הודעות לצד ג' והגשת תביעה שכנגד [לשינוי בדין ראו רע"א 3901/21 פלוני נ' שירותי בריאות כללית  (22.7.2021). להרחבה בעניין זה ראו יששכר רוזן-צבי הרפורמה בסדר הדין האזרחי: מורה נבוכים (מהדורה שלישית – דיגיטילית, יולי 2025 בעמ' 343-346) (רוזן- צבי)]. יצוין כי תקנה זו טרם זכתה לליבון משמעותי בפסיקה. רוזן-צבי מציין כי הדין הקודם ביקש ליצור "מאזן אימה" בין בעלי הדין, כך שבעל דין המבקש לתקן את כתב התביעה צריך להביא בחשבון שהיענות לבקשה עלולה לגרור גם תיקון כתב הטענות של הצד שכנגד ככל העולה על רוחו. לדעתו של רוזן-צבי, לדין הקודם לא הייתה הצדקה בחלק לא מבוטל של המקרים,  והוא הפר "את האיזון הראוי בין הזכויות הדיוניות של מבקש התיקון לבין זכויות בעל הדין שכנגד, אשר לעתים מצא את עצמו נאלץ לתקן את כתב טענותיו בשל סיבות שאינן תלויות בו, ואף על פי כן הוא מצא את עצמו בנחיתות דיונית לעומת הצד שכנגד שהיה רשאי לתקן פגמים דיוניים או לשפר את מצבו הדיוני ככל העולה על הרוחו". עם זאת, הוא סבור כי ההסדר בתקנה 47 מפר את האיזון אף הוא, זו הפעם לטובת הצד שביקש את התיקון, באופן שהצד שכנגד שעלול למצוא עצמו בפני עובדות חדשות שנותרו ללא מענה. רוזן צבי  סבור כי יש לאפשר זכות תיקון אוטמטית למענה לעובדות החדשות שהועלו בתיקון כתב התביעה, אף ללא צורך באישור בית המשפט. אך אם התיקון המתבקש בכתב ההגנה אינו נוגע ישירות לתיקון שנעשה בכתב התביעה, נדרש אישור בית המשפט. לגבי מצב הדברים האחרון רוזן-צבי מציע להבחין בין שני מצבים: האחד, מצב שבו תיקון כתב התביעה נדרש בשל רשלנות של עורך הדין של התובע-המבקש – שאז יש לאפשר תיקון כתב ההגנה ללא כל מגבלה; השני, מצב שבו תיקון כתב התביעה התבקש בשל עובדות שלא היו ידועות לתובע-המבקש או לא היה עליו לדעת על קיומן – שאז, ככלל, אין מקום לאפשר, לדעת רוזן-צבי, הגשת כתב הגנה מתוקן בשום עניין שאינו עולה ישירות מתיקון כתב התביעה. בענייננו, על יסוד המפורט לעיל וכמבואר להלן, אין צורך לקבוע מסמרות בדבר האבחנה המוצעת ולגבי המצב הראשון, שעה שממילא אין מחלוקת שיש לאפשר לנתבעת להגיש כתב הגנה מתוקן, והתיקון המבוקש אינו נעוץ ברשלנות התובעים, כך שגם על פי אבחנה זו יש להגביל את כתב ההגנה שיתייחס רק לתיקונים שהתבקשו בכתב התביעה.
1. מן הכלל אל הפרט: בנסיבות העניין שלפני, כשהועלו עניינים חדשים בכתב התביעה המתוקן בעקבות ההתפתחות שחלה לאחר הגשת כתב התביעה ולאור ההודעה המשותפת, ותוך שתועמד גם המחלוקת בעניין ההשבה על מכונה להכרעת בית המשפט - נהיר שיש לאפשר לתקן את כתב ההגנה. יש לציין כי אין מדובר בתיקונים רחבי היקף (השמטת התביעה של אורנשטיין שהופרדה, רק מקלה ולא קשורה לתיקון). אלא שהנתבעת סבורה, כאמור, כי יש לאפשר לה להגיש כתב הגנה חדש ללא כל מגבלה (ואף הגשת כתב תביעה שכנגד), ואילו התובעים טוענים כי יש להגביל את הנתבעת כך שתוכל להתייחס לתיקונים שהתבקשו בלבד. אני סבורה כי על רקע תכלית התקנה ונסיבות העניין, אין מקום לאפשר הגשת כתב הגנה מתוקן ללא כל סייג. תיקון כתב התביעה התבקש בשל נסיבות חדשות שנוצרו, ולא מסיבות התלויות בתובעים או בשל מחדלם. אין כל סיבה להעניק לנתבעת יתרון דיוני בנסיבות אלה, ויש להגביל את כתב ההגנה המתוקן לתיקונים הנוגעים לתיקונים שנעשו בכתב התביעה המקורי, ולא מעבר לכך. וודאי שאין מקום לאפשר הגשת כתב תביעה שכנגד שהתבקש "על החלק" מבלי שפורט דבר בעניין ומבלי שהובהר הצורך בו ולא פורט כדבעי, אם בכלל, כיצד כלל יכול להתעורר כאן הצורך בתביעה שכזו (אזכיר כי בידי הנתבעת סכומים נכבדים ששולמו בתמורה לדירות והנתבעת מבקשת להעלות, כך נראה לכאורה מטענות הצדדים, טענות קיזוז שיש בהן כדי לכרסם בסכום ההשבה. אם כך תבקש לטעון, בידה לעשות זאת במסגרת כתב ההגנה המתוקן). סבורני כי בנסיבות העניין די בכך שיוגש כתב הגנה מתוקן כשתיקוניו נוגעים לתיקונים שנעשו בכתב התביעה המקורי (כפי שמופיעים הם בכתב התביעה המתוקן), ולכך בלבד. לנתבעת יהא יומה במענה לתיקונים כנדרש ותוך שמירת ההגינות הדיונית והאיזון בין הצדדים, ואף תוך שמירת התכלית הכללית של "מאזן האימה" כמתואר לעיל. 
סיכום וסוף דבר
1. מכל המקובץ, הבקשה לתיקון כתב התביעה מתקבלת. 	
ראיתי לאפשר הגשתו של כתב הגנה מתוקן המתייחס לתיקונים שנעשו בכתב התביעה מקורי, ורק זאת. 
1. בהמשך להכרעתי האמורה, נקבעות הוראות נוספות כדלקמן:	
(1). כתב התביעה המתוקן יוגש לתיקיית כתבי הטענות בנט המשפט ולצד שכנגד, בתוך עד 14 ימים (הפגרה במניין). 	
(2). כתב ההגנה יוגש בתוך 20 ימים (הפגרה לא במניין) ובהתאם להוראות לעיל. 	
כתב ההגנה יוגש בעותק אחד עם סימני מהדורה ובעותק נוסף חלק ללא סימני מהדורה. 
(3). כתב תשובה אם יידרש, ואף הוא רק לעניין התיקונים שנעשו בכתב ההגנה המקורי, יוגש בתוך 14 ימים שלאחר מכן. 	
(4). ההליכים המקדמיים בקשר עם התיקונים בלבד, יושלמו בתוך 30 ימים שלאחר מכן (כולל עיון. דהיינו: לתצהירי הגילוי המשלימים, יצורפו המסמכים עצמם). 	
למען הסר ספק, אם קיים, מובהר שוב, כי החלטתי מיום 13.2.2025 (על הארכת המועד מיום 16.3.2025) בעינה עומדת ואין דבר בהחלטה זו שיש בו כדי לגרוע ממנה. 
1. באשר להוצאות – בנסיבות העניין, ובשים לב לכך שבעניין היקף תיקון כתב ההגנה (שהוא למעשה העניין העיקרי בהחלטה) דחיתי את עמדת הנתבעת, לא ראיתי לקבוע הוצאות בנפרד לעניין זה, והדבר יובא בחשבון במסגרת פסק הדין. 
המזכירות תדוור לצדדים
ניתנה היום, כ"ה תמוז תשפ"ה, 21 יולי 2025, בהעדר הצדדים.     

